Marie-Claude Néquado

Atikamekw Iskwew ki nitawkiw 14 Otatakon pisimw 1978 ote Manawanik tacikew Kepek Askik itekera. Ekota ka otci matceatisitc manawanik nac anotc e iti asitatisitc. Peikociriwa onitcanica nictana acitc peikw (21) tato piponesiriwa. Niciriwa ocima kaie peikociriwa octesa, newok (4) eki nitawokihasoritci aniki onikihikwa. Jean-Claude Nequado cinikasoriwa otatama kaie otcotcoma Nicole Flamand. 

Mekwatc ka apicicitc, mictahi ki nanakatcitaw kaskina wec otatama e mekwatc e ocitatc kaskina kaskina kekociriw mitowi tesinikaniw. Mitato acitc niaran(15) ki tato piponesiw ka matci ocitatc mitowi tesinikaniw. Wec 2001 ka matce masinahotisotc kitci pitiketc ote kitci kiskinohamatokamikok ote mamik Coriet ka icinakatek otenaw. Anihe ka totcikatek e tesinikaniok kekotc kaskina kekocic e ocitakaniok mitowi cicopekahikanik. Ki kiskinohamakew nte kiskinohamatokamikok Otapi nac asko nicwaso pipona. Nicto mitana acitc nicto ka tato piponesitc, ki matce masinahotiso kitci kiskinohamakotc ote kitcikiskinohamatokamikok kitci natcipahatc karo ka apatisitc ewi otamironaniok. Kiapatc ki iti ocihew karo kitci ki kiskeritakositc e ici kackitatc tesikewinik, cicopekihikewin kirika awik kaskina ka ocitatc arotc kekwariw. Kiapatc ni ki iti otamiro ote wapisi otenak e wapatarietc kaskina eki ocitatc. Kirika kaskina awik kitci wapatak ka ocitatc. Kiapatc kaskina wec pa ititoskew kirika micta nipara kitci kiskeritakositc nehirowisiw.

Mictahi kaie sakitaw e nta kiskeritak weckatc kaki icinakositc iriniw kirika kaki ici matawinakositc peikon kaie awesisak kirika iskwew, iriniw kaki iti aietotak epa matisitc. Anihe kirowe ka mawtci sakitatc e arimotak e icinakonik nehirowisiw otirisowin kirika aimihewiniw. Kaskina kaki ici petak atisokana, ekota ka ite kiskeritak e atisotc apitc ka matce awaciwitc. Ki otamirotaw nipara anihe mamiskatisiwin anotc ka icinakok acitc nete weckatc nehirowisiskak otci. 

Ka iti aitotak tca, nipara e kiskeritak eki ici kiskinohamasotc, kaki ici wapatarakaniwitc kaie anihe ki apatcitaw ecinakonik kekocicriw kaie e cinak ote ka apataki ocki irapatcitcikana etca mamowipatak aniheriw, ekota tca wetci otciparinik kekocic e ocitatc. Ka tesinikaniwok mitowi e arimotak e icinakositc nehirowisiw kirika ot aimihewiniw.